LT Europos Sąjungos oficialusis leidinys C 139/8

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės schemų 50 straipsnio 2 dalies a punktą

(2015/C 139/06)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

„MELÓN DE TORRE PACHECO-MURCIA“

ES Nr.: ES-PGI-0005–01235–28.5.2014

SKVN ( ) SGN ( X )

1. Pavadinimas

„Melón de Torre Pacheco-Murcia“

2. Valstybė narė arba trečioji šalis

Ispanija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži arba perdirbti vaisiai, daržovės ir grūdai

3.2. Produkto, kurio pavadinimas nurodytas 1 punkte, aprašymas

„Melón de Torre Pacheco-Murcia“ yra Saccharinus Naud veislės ir Piel de Sapo rūšies melionas. Kilęs iš Cucurbitaceae šeimos augalo, botaninis pavadinimas – Cucumis melo L.

Produkto savybės.

— Fizinės ir cheminės savybės. — BRIKSO VERTĖ– ne mažesnė kaip 12 — MINKŠTIMO KIETUMAS– ne mažiau kaip 2,5 kg/cm2

— Organoleptinės savybės. Melionai saldūs ir vientisos konsistencijos.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Žemės ūkio produkcija.

Veiksmai:

— augalų auginimas daigyne;

— persodinimas;

— auginimo metodai nenaudojant šiluminių priemonių;

— apdulkinimas naudojant bičių avilius;

— derliaus nuėmimas rankomis.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo etiketėmis taisyklės

Gamybos ir (arba) prekybos centruose, kurie gali būti „Melón de Torre Pacheco-Murcia“ SGN geografinėje vietovėje arba už jos ribų, ant vaisių turi būti užklijuota numeruota etiketė ir (arba) etiketės nugarėlė, kuri atlieka sertifikato funkciją ir kuria užtikrinamas produkto atsekamumas prekybos etape. Etiketėse turi būti nurodytas numeris, būtinai paminėtas pavadinimas („Indicación Geográfica Protegida „Melón de Torre Pacheco-Murcia““ arba „I.G.P. „Melón de Torre Pacheco-Murcia““), pavaizduotas ES simbolis ir šis saugomos geografinės nuorodos logotipas:

4. Glaustas geografinės vietovės apibūdinimas

„Melón de Torre Pacheco-Murcia“ geografinės nuorodos saugomų melionų auginimo vietovę sudaro šios Mursijos provincijos savivaldybės:

Cartagena, Fuente Álamo, La Unión, Los Alcázares, San Javier, San Pedro del Pinatar, Torre Pacheco.

Taip pat šios Mursijos savivaldybės apygardos:

Avileses, Baños y Mendigo, Corvera, Gea y Truyols, Lobosillo, Los Martínez del Puerto, Valladolises, Sucina.

5. Ryšys su geografine vietove

Šie melionai yra žinomi dėl savo specifinių savybių (tokių kaip saldumas), kurias didžiąja dalimi nulemia dirvožemio, klimato ir žmogiškieji veiksniai. Tai įrodo nuorodos istoriniuose šaltiniuose nuo 1597 m. iki šių dienų.

Torre Pacheco-Murcia regione melionai buvo pradėti auginti XX a. pradžioje (1905 m.), kai buvo įkurtos pirmosios plantacijos. Tiesa, iš pradžių jos buvo nedidelės ir skirtos daugiausiai asmeniniam vartojimui.

Produktui būdingas savybes nulemia vietovės gamtinės ypatybės. Auginimo vietovė pasižymi pusiau sausu Viduržemio regiono klimatu su jūrinio klimato savybėmis (aukštesnė santykinė drėgmė), 17–18 °C vidutine metine temperatūra ir aukštomis temperatūromis vasarą (tačiau be ryškių žemyninio klimato bruožų, nes vietovė yra netoli nuo jūros, o pakrantėje nėra kalnuotų kliūčių). Taip pat būdinga didelė vidutinė potenciali evapotranspiracija, kuri liepos ir rugpjūčio mėnesiais regione pasiekia 170 mm. Metinis temperatūrų svyravimas nedidelis (15 °C). Kartu su itin mažu vidutiniu kritulių kiekiu (mažiau nei 350 mm), visa tai turi įtakos vietovės ekologijai ir dirvožemio ypatybėms.

Švelnus klimatas, veikiamas jūros, kuri auginimo metu nebūna apledėjusi, artumo, leidžia melionus sodinti anksti ir taip užtikrinti ilgą auginimo ciklą. Taip užauginami melionai, kurie noksta pamažu ir dėl to turi vienodesnį minkštimą bei nuėmus derlių ilgiau negenda. Be to, melionai sunoksta tuo periodu, kai yra daugiausiai šviesos, o dienos ir nakties temperatūrų skirtumas nedidelis, o tai padeda vaisiams nokti tolygiai ir pasiekti aukštesnę organoleptinę kokybę. Melionai taip pat sunoksta tuo metu, kai būna itin mažai kritulių, o dienos saulėtos – taip užtikrinama vaisių kokybė, nes jie sunoksta saldesni. Be to, dienomis temperatūra neviršija 35 °C (aukštesnė temperatūra galėtų pakenkti melionams, nes atsirastų nudegimų ir pagreitėtų nokimo procesas).

Aukščiau aprašytos Torre Pacheco Murcia vietovės meliono specifinės savybės (tokios kaip saldumas dėl didelio sudėtyje esančios sacharozės kiekio ir minkštimo kietumas) yra patvirtintos toliau nurodytais tyrimais:

— IMIDA (Mursijos tyrimų ir žemės ūkio bei maisto pramonės plėtros instituto) atliktas tyrimas „Caracterización de las cualidades del melón tipo piel de sapo cultivado en Murcia-Cartagena“ (2011 m.) su 120 ėminių iš 18 vietovių. Vidutinės savybės, apibrėžiančios Murcia-Torre Pacheco regiono melionus (2010–2011 m.), rastos 119 ėminių ir 21 vietovėje.

— Universidad de Cartagena (Kartachenos universitetas), „Valoración en postcosecha de las características y constituyentes saludables del melón tipo piel de sapo cultivado en Murcia respecto al de otra zona de producción“, 2011 m.

Pirmiau aprašytos savybės sukelia vietinius ir regioninius atgarsius, kurie atspindi, kaip giliai šio produkto reputacija yra įsišaknijusi regiono kultūroje, ir yra matomi Torre Pacheco melionų šventėje (Fiestas del Melón de Torre Pacheco), kuri švenčiama nuo 1969 m. Taip pat daug nuorodų į produktą randama įvairioje literatūroje apie vietovės virtuvę.

Tokia reputacija pastebima ir Ispanijos rinkoje, kur šio produkto kainos yra aukštesnės negu kitų Ispanijoje auginamų melionų (1984–1986 m.).

Šie melionai pardavinėjami tiek nacionalinėje, tiek tarptautinėje rinkoje nuo 1974 m., o apie jų kokybę buvo rašyta netgi užsienio spaudoje.

Be to, gaunama daug laiškų iš klientų, iš kurių galima spręsti apie didelę šio produkto paklausą, ypač birželio ir liepos mėnesiais.

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

http://www.carm.es/web/pagina?IDCONTENIDO=96240&IDTIPO=60&RASTRO=c491$m1185,34702

(1) OL L 343, 2012 12 14, p. 1.